
În agitația care cuprinsese 
opinia publică după accidentul 
suferit de Preşedinte, unele fapte 
au trecut aproape neobservate şi, 
ceea ce este mai rău, acestea 
erau considerate ca fiind urmări 
fireşti ale dramaticului eveni- 
ment. Astfel, viaţa reintră în 
normal şi majoritatea covîrşitoa- 
re a oamenilor îşi reluară cu ace- 
eaşi bună dispoziție ocupațiile 
zilnice. Buletinele medicale 
anunţară restabilirea completă a 
lui Memnon!, în urma unei reu- 
şite operaţii cranio-faciale, în 
zona unde victima suferise o 
ii a „33 contuzie serioasă. 

Totuşi nu în aceeaşi stare de spirit se aflau şi şeful serviciului secret 
împreună cu colaboratorii săi apropiaţi. O serie de împrejurări îi puneau pe 
gînduri şi le răpeau, somnul pe care îl îndepărtau constant cu pilule 
„Veghegen”. 

În laboratoarele de analize criminalistice se desfăşura o activitate febri- 
lă. Şi cu cît era mai perseverentă această activitate, cu atît rezultatele se 
încăpăţinau să nu dezvăluie nici cea mai mică umbră de bănuială despre un 
probabil complot asasin sau alte scopuri diversioniste. 

— Căutaţi, căutaţi, riposta furios Ax, şeful serviciului secret, a cărui 
înfăţişare adevărată n-o cunoscuse nimeni niciodată, întrucît purta o mască 
antropoidă? permanentă. 


1 Ca în vechime, preşedinţii primeau, la instalarea lor, un nume convenţional. 
2 Mască antropoida — metodă complexă, biopsihica, de modificare a înfățișării unui om 
prin schimbarea datelor antropometrice şi faciale (noţiune fantastică). 

Să fie clar, nimeni nu iese din laborator pînă cînd nu-mi veţi aduce 
probe concludente. Astea-s porcării! Puneţi la treabă şi roboții universali: 
„supermenii” nu ne-au mai arătat mare lucru de aproape două luni! 

Chimiştii, psihologii, parapsihologii, biologii, fizicienii de toate bran- 
şele ascultau încremeniţi dezlănţuirea şefului care nu mai trecuse prin ase- 
menea momente de surescitare decît cu opt ani în urmă, cînd i se anunţase 
nebunia computerelor de pe staţia R.Q. 44. 

Ecranul uriaş al televideofonului se stinse. 

Neo se instalase într-un fotoliu în faţa lui Ax şi-l privea cu un aer vădit 
dezaprobator în timp ce-şi fuma cu gesturi calculate ţigara de aer con- 
centrat în stare solidă. 

— AX... vru să înceapă el. 

— Lasă-mă, Neo, ştiu ce vrei să spui. Totul a fost un banal accident 
rutier. Asta nu mă mulţumeşte! Gîndeşte-te că, peste trei zile, Pămîntul va 
cunoaşte febra punerii în aplicare a proiectului „Alfa”. Nu-i curios ca 
înainte de asta Preşedintele planetei este rănit?! De ce? Poate pentru ca în 
timpul spitalizării să fie înlocuit cu o mască! a albaştrilor!... 

— Bine, te înţeleg perfect, dar formula ereditară a Preşedintelui nu-i cu 
nimic schimbată. Şi eu m-am temut că intervenţia chirurgicală va fi folosită 
de ei pentru a opera substituirea? lui Memnon sau, cel puţin, ca să i scor- 
monească encefalul în căutarea secretului operaţiunii „Alfa”. 

— Neo! Albaştrii au nevoie de proiectul „Alfa”. Dacă nu-l vor obţine în 
cel mult 70 de ore, partida este pierdută pentru ei definitiv. Dacă îl vor 
obţine, noi nu vom mai exista... Asta-i tot. Dă-ţi seama că noi n-avem voie 
să greşim. Este în joc soarta Sistemului solar... 

— Bine... dă-i drumul! 

— lată de ce te-am chemat. Proiectul „Alfa” se află depozitat, potrivit 
Cartei cosmice, în zona corticală nr. 27 a Preşedintelui. Norocul nostru este 
că starea de somn în care se află el, ca urmare a şocului postoperatoriu, 
face imposibilă cunoaşterea mesajelor depozitate în celulele nervoase. Dîn- 
du-mi seama de acest lucru, am intervenit pe lîngă cîțiva eminenţi doctori, 
care au alcătuit comisia medicală, şi astfel Preşedintele doarme. O dată cu 
el doarme şi secretul „Alfa” şi deocamdată sîntem în siguranță... În comisie 
s-ar putea ca albaştrii să aibă adepţi. Trebuie să supraveghezi sever pe toți 
membrii comisiei şi să împiedici orice încercare criminală de trezire a lui 


1 Mască sau sosie, persoana a cărei înfătişare este identică cu cea pe care o înlocuieşte. 
2 Substituire - metodă de înlocuire a unui om cu un altul sau cu o altă ființă raţională, 
în aşa fel încît să semene perfect anatomic, fiziologic şi psihic (noţiune fantastică). 

Memnon. Între timp, noi, aici, vom încerca să descoperim metodele prin 
care albaştrii urmăresc să pună mîna pe secret. Răgazul este foarte mic. Nu 
cred că vom putea prelungi la infinit această stare. Cetăţenii Sistemului 
solar vor începe să se agite din nou, crezînd că Memnon e mort, şi atunci el 
va trebui să apară în faţa mulțimilor. 

— Deci, trebuie să lucrăm repede. Voi face toate cercetările necesare şi 
sper că, în orele care au mai rămas, vom afla dacă s-a întîmplat sau nu 
ceva... 

— Văd că ai început să gîndeşti bine, replică mulțumit Ax. Te însărci- 
nez cu această misiune, continuă el mai solemn. Ai la dispoziţie 72 de ore 
pămînteşti. În momentul în care Preşedintele se va trezi şi cauzele reale ale 
accidentului vor rămîne învăluite în mister, cariera noastră... 

— Îmi dau seama, în clipa în care se va trezi, Memnon va gîndi, scoarţa 
cerebrală va ieşi din inhibiţie şi, preocupat de marea problemă a proiectului 
„Alfa”, acesta va fi primul lucru la care se va gîndi. Undele telepatice vor 
fi captate de albaştri... 

— Dacă Memnon e recepționat, proiectul cade în mîna albaştrilor în 
cîteva secunde. De tine depinde soarta omenirii! 

Neo se volatiliză spre îndeplinirea misiunii sale. Neo avea reputaţia 
celui mai bun specialist în rețeaua serviciilor secrete interplanetare şi orice 
martor nevăzut putea spune că Ax se felicita pentru ideea de a-i fi încredin- 
tat o asemenea misiune. 

Evenimentele luară, într-adevăr, cursul pe care Ax îl bănuise. Disperaţi, 
albaştrii începură să forţeze lucrurile, văzînd cum orele se scurg şi Preşe- 
dintele continuă să doarmă. Asta confirma bănuiala lui Ax că ei erau 
autorii accidentului din seara zilei de 8 septembrie. Stațiile de radio şi 
televiziune aflate în mîinile lor începură să insinueze moartea Preşedin- 
telui: „Sistemul solar se află într-un iminent pericol de atac din partea civi- 
lizaţiei hidrelor, iar în acest timp omul nr. 1 al Sistemului solar este reţinut 
în stare de somn hipnotic, sub absurdul motiv că aceasta ar accelera proce- 
sul de restabilire a organismului cînd astăzi este suficient să înghiţi o 
pastila de «totalviplex» pentru a-ţi reveni din orice stare de şoc postopera- 
torie. 

Dacă, la început, astfel de proteste erau izolate, ele deveniră în a treia zi 
deschise şi furibunde. Albaştrii lansară în Univers cele mai diabolice gaze 
halucinogene şi hipnogene, încît mase uriaşe de oameni ieşiră în străzi şi 
manifestară de dimineaţa, scandînd pe marile artere rutiere şi subterane: 
„Memnon! Memnon! Afară cu trădătorii!... Vrem să apară Memnon!” 

Serviciul secret operă înlocuiri discrete în rîndul redactorilor, la televi- 

ziune, microteleviziune, televiziunea în relief, radiodifuziune etc., şi repro- 
gramă roboții care dădeau semne de a fi ajuns sub influenţa albaştrilor. 
Situaţia devenea tot mai înveninată. În adunările extraordinare care se 
țineau lanţ, chiar membrii marcanţi ai Consiliului Interplanetar interveniră 
în favoarea trezirii Preşedintelui. Diferite organizaţii private lansară cam- 
panii violente de presă şi se vedea clar, din nou, că şi aici este mîna infamă 
a albaştrilor. 

Şi, cu toate că noţiunea de albaştri devenise comună în rîndul sutelor de 
miliarde de cetăţeni ai Universului, nimeni nu ştia adevărul despre ei. 
Majoritatea covirşitoare a oamenilor obişnuiţi ajunseseră cu timpul la 
convingerea intimă că albaştrii reprezintă o organizaţie clandestină, des- 
prinsă de principiile sănătoase ale umanității, şi care avea intenţia să 
instituie o nouă ordine în Univers. Dar nimeni nu ştia adevărul despre 
albaştri mai bine decît Ax. Aceştia erau fiinţe raţionale, profund ostile 
omului prin însăşi structura lor internă şi care hotărîseră să subjuge 
civilizaţia umană. În decursul anilor, în cercurile ştiinţifice, care lucrau 
pentru serviciile secrete fuseseră puse la punct metode eficace de înlăturare 
a lor. Aceste metode au fost concentrate pînă la urmă într-o formulă biopsi- 
hică de anihilare, iar această formulă se afla depozitată în cîmpul cortical 
27 al Preşedintelui Memnon şi avea să fie pusă în aplicare printr-o 
comandă telepatică... 

Albaştrii ştiau însă numai ca experienţa ce urma să fie declanşată peste 
72 de ore va avea drept rezultat o uriaşă acumulare de energie de proporții 
nemaiîntilnite. De această energie aveau ei nevoie pentru a-şi pune în 
aplicare planurile criminale. Dar informaţiile obţinute de albaştri erau lip- 
site de elementul esenţial: energia în cauză urma să fie rezultatul anihilării 
lor. În acest amănunt esenţial stăteau forța pămîntenilor şi slăbiciunea 
albaştrilor. Ei căutau în gol şi aveau să afle adevărul cu cîteva secunde mai 
tîrziu. 

Ax deschise ecranul televizorului multiplan de serviciu, urmărind cu un 
sentiment străin agitația mulțimilor din oraşe. „Unde sînt prezicerile opti- 
miste ale secolului XXI că omul se va putea conduce singur, în cîteva 
decenii?” Civilizaţia omenească, venind în contact cu alte lumi, s-a trezit 
brusc şi dureros la realitate: nu fusese pretutindeni primită cu braţele des- 
chise, ba în unele locuri a fost întîmpinată cu o fățişă duşmănie şi atunci 
omenirea simţise din nou necesitatea reînființării unui organism specializat 
în apărarea ei. Şi totuşi nu erau mulţi cei care apreciau în mod sincer 
munca serviciilor secrete. Uneori, lăsîndu-se dominat de sentimente, nu de 
rațiune, îi venea să lase totul baltă şi să le dea prilejul cetăţenilor să vadă ce 

înseamnă Sistemul Solar fără serviciile secrete. Dar îi plăcea munca asta... 

— Consiliul a votat cu 58% revenirea imediată în activitate a Preşedin- 
telui, strigă Bom, şeful serviciului „Ordine şi linişte”, năvălind agitat, 
direct din ecranul televizorului multiplan. Dacă şi Consiliul a fost 
dezafectatl, sîntem pierduţi! Albaştrii sînt, într-adevăr, mai puternici decît 
noi. Sîntem pierduţi! Răspunde, Ax ! 

În loc să-i răspundă, Ax îl trase pe Bom în camera O, încăpere perfect 
izolată în care nu puteau pătrunde nici cele mai perfecționate unde de 
recepţie, aşa cum nu puteau ieşi. După ce verifică funcționarea ireproşabilă 
a sistemului de izolare: fonică, vizuală, bioelectrică, telepatică ş.a.m.d., Ax 
îşi băgă mîinile în buzunare şi, după ce se roti de două-trei ori pe călcîie ca 
un băietan pus pe şotii, izbucni, într-un rîs tineresc exultînd de bunăvoie. 

— Şi spui că sîntem pierduţi, Bom! Ce-ar fi, de exemplu, să ne aruncăm 
în cea mai bună rachetă tahionică, supratemporală a contraspionajului şi să 
ne căutăm un loc tihnit în constelația Săgetătorului, departe de tragedia 
civilizaţiei omeneşti?! Nu?! 

— Şefule, cred că nu te simţi bine. Te-or fi substituit, replică Bom, ia să 
văd!... 

— Potoleşte-te! Eşti un caraghios, amice. Aici în această cameră putem 
vorbi deschis. Ei bine, membrii Consiliului au fost dezafectați în mod 
intenţionat din ordine superioare. Eu însumi am adus la îndeplinire ordinul, 
pentru mai multă siguranţă conspirativă. Acum, pînă la experienţă au mai 
rămas 12 minute... 

— 12 minute, replică înfuriat Bom, şi tu rîzi! Preşedintele vorbeşte în 
clipa asta mulțimilor, albaştrii îi sondează encefalul şi au descoperit de 
bună seamă secretul experienţei „Alfa”, iar tu... 

— Bom, Bom, nu te mai recunosc! Eşti înnebunit de spaimă! Află însă, 
prietene, că Preşedintele care vorbeşte în prezent mulțimilor este o sosie. 
Adevăratul Preşedinte se află de două luni într-un loc sigur. De mult am 
prevăzut manevra „lor”, simularea unui accident... Acum albaştrii sondează 
cu disperare cortexul „preşedintelui” şi, negăsind nimic, privesc îngroziţi 
cadranele numărătorii inverse, iată, mai sînt 480 de secunde, şi lupta cu 
duşmanii noştri se va termina. Omenirea va afla, în sfîrşit, adevărul şi va 
respira cu adevărat uşurată... şi poate un pic recunoscătoare şi nouă... 

— Bine... de ce nu mi-ai spus cu cîteva clipe înainte? oftă Bom, lăsîn- 


! A dezafecta — metodă de suspendare a perdelei impenetrabile de raze cu care sînt 
înconjurate personalităţile împotriva substituirilor şi influențelor parapsihice ale 
spionajului intergalactic (noţiune fantastică). 

du-se să cadă pe un fotoliu psihocalmant. Puteam să înnebunesc! 

— Ține-te tare, Bom, prietene! Surprizele nu s-au terminat: îl aşteptăm 
pe cel mai bun spion al Sistemului solar, pe Neo, acest tip teribil, ca să ne 
dea raportul asupra cercetărilor sale. Îţi recomand să fii pregătit pentru 
orice eventualitate, încheie Ax privindu-l pe Bom semnificativ, în timp 
ce-şi controla cu atenţie toate sistemele de protecție: biologică, psihică, 
energetică, de ghidaj, control, ofensivă şi defensivă. 

Urmărindu-i pregătirile, înainte de a ieşi din camera O, Bom nu se putu 
abține de a remarca: 

— Se pare că te pregăteşti de un adevărat război, dar, neprimind decît 
un zîmbet ambiguu, plin de mii de înţelesuri, hotărî să-şi imite şeful, 
verificîndu-şi toate sistemele funcţionale de protecţie şi ofensivă. 

— Să mergem! încheie Ax, satisfăcut de această verificare. Pînă la 
experiență mai sînt doar 4 minute. Acum voi primi raportul lui Neo... 

Neo aştepta în mijlocul biroului, parcă înfipt în podea, cu braţele încru- 
cişate, cu o figură traducînd o patimă violentă, de nestăpînit: 

— Ei bine, şefule, ţi-ai bătut joc de mine, determinîndu-mă să caut ceea 
ce nu există. Preşedintele este o sosie! M-ai făcut să pierd timpul de po- 
mană. Crezi că ai învins!? Ştii cu cine stai de vorbă? Cu cel mai bun spion 
al „albaştrilor”, cum ne numiţi voi, monstru celular, scîrnăvie tisulară ce 
eşti! 

— Te-ai înşelat amarnic, replică Ax, tremurînd de satisfacția acestei 
supreme şi definitive confruntări. Serviciile noastre secrete au simulat 
dispariţia tragică a lui Neo într-o călătorie cosmică şi ne-am prefăcut că nu 
ştim nimic despre acest lucru. Voi, profitînd de împrejurări, ați căzut în laţ, 
nefiind destul de prevăzători. Aţi crezut că a fost momentul să vă intro- 
duceţi un spion în dispozitivul nostru şi iată rezultatul: ați dat greş! Te-am 
păcălit, Turvz Achn Brst!! 

Începu o luptă pe viaţă şi pe moarte. „Neo” repezi o concentraţie uriaşă 
de psihoni cu speranţa de a-i provoca lui Ax un şoc al personalității, dar 
Bom şi Ax interveniră la timp, aruncînd încărcături supergrele de plasmă, 
reuşind să-l volatilizeze de cîteva ori, dar blestematul se refăcea instanta- 
neu. Apoi „Neo” declanşa anihilatorul neutrinic de tip Fermi, în timp ce 
AX, ripostă cu o perdea superdensă de raze gama, rezultînd de aici o 
explozie de trei sute megatone, dar nimic! Înfuriaţi, văzînd că mijloacele 
moderne de luptă nu dau rezultate, neutralizîndu-se reciproc, hotăriră să se 
ia la bătaie, ceea ce provocă distrugerea în cîteva secunde a frumosului 
mobilier din biroul lui Ax, a tablourilor şi a tapetelor, a lampadarelor şi a 
bibelourilor. 


Secundele se scurgeau vertiginos. La un moment dat, „Neo” ajunse 
într-o poziţie favorabilă: dintr-o reuşită aruncătură, o frumoasă vază 
japoneză glisase perfect pe capul lui Bom, îngrămădindu-l pe acesta într-un 
colț al biroului, iar Ax se afla pe jos pistonat de pumnii superspionului 
albastru. Situaţia era foarte critică: Bom se căznea zadarnic să-şi scoată 
vaza de pe cap, iar Ax, ameţit de lovituri, reflecta tulburat la avantajele 
metodelor moderne de luptă, dar cam incoerent, ce-i drept... 

În clipa aceea se produse finalul mult aşteptat: „Neo” fu străfulgerat de 
un curent de înaltă tensiune, devenind iradiant, apoi, din alb incandescent, 
culoarea lui se făcu de un violet pal şi rămase aşa cîteva secunde. Ax 
profită de această împrejurare şi se ridică rapid, ajutîndu-l pe Bom să-şi 
scoată blestemata de vază de pe cap. 

— Iată, să privim sfîrşitul albaştrilor! Memnon a declanşat comanda 
telepatică a experimentului crucial! 

„Neo” începu apoi să piardă repede culorile. Formele corpului său se 
prelingeau ca şi cum ar fi fost un om de zăpadă într-un proces fulgerător de 
topire. Culoarea sa evolua acum spre un albastru de nuanţe tot mai închise 
şi, în cele din urmă, în mijlocul sferei incandescente, putu fi văzut cu 
claritate un fel de vierme păros cu guri la ambele extremități. 

— Iată-i! Monştrii! Aceasta-i înfăţişarea lor adevărată. Monştrii!... În 
sfîrşit... i-am lichidat. 

În curînd hidoasa arătare se volatiliză. 

Totul reintră în normal. Ax aprinse televizorul multiplan să admire în 
linişte delirul mulțimilor fraternizînd în megalopolisuri, acum, cînd afla- 
seră adevărul despre albaştri, eliberate de teroarea lor. 

AX îşi auzi numele scandat de trilioanele de oameni de pe planete. 

Aceasta era o bucurie adevărată, pentru care merita să te lupţi cu viermii 
păroşi din Tau Ceti. 


